Mistä on kyse? Haja-asutusalueen jätevesiasetuksen siirtymäaikaa jatkettiin vuodesta 2016 vuoteen 2018.

Siirtymäaikaa jatkettiin aiemmin vuonna 2011.

Työryhmä pohtii myös muita muutoksia asetukseen.

Työryhmän on jätettävä mietintönsä lokakuussa 2015.

Hallitus jatkoi odotetusti jätevesiasetuksen siirtymäaikaa kahdella vuodella maaliskuuhun 2018.

Nykyisen asetuksen piiriin kuuluvista noin 314 000 kiinteistöstä noin 120 000 kiinteistöllä arvioidaan olevan jätevesijärjestelmän saneeraustarvetta.

Käytännössä ilman siirtymäajan jatkamista ruuhka kunnan virkamiehillä, jätevesijärjestelmien suunnittelussa ja rakentamisessa olisi ollut liian suuri.

Siirtymäajan lisäksi asetukseen suunnitellaan muutoksia, jotka pudottaisivat muutoksia vaativien kiinteistöjen määrä alle puoleen.

Jätevesiasetuksen siirtymäaikaa jatkettiin aiemmin vuonna 2011. Jätevesiasetusta on moitittu myös paskalaiksi muun muassa Ylen MOT-ohjelmassa.

Työryhmä pohtii muutoksia lainsäädäntöön

Ympäristöministeri Sanni Grahn-Laasonen asetti helmikuussa työryhmän valmistelemaan muutoksia haja-asutusalueen talousjätevesien käsittelyn lainsäädäntöön. Lakimuutokset koskisivat ennen vuotta 2004 valmistuneita kiinteistöjä.

Eduskunta kohtuullisti vuonna 2011 jätevesiasetusta muun muassa sosiaalisin ja ikään liittyvin perustein. Samalla silloista siirtymäaikaa jatkettiin.

Lainsäädäntöön on kohdistunut arvostelua pitkään ja myös vuoden 2011 muutosten jälkeen, toteaa Grahn-Laasonen työryhmän asetuspäätöksessä. Vaatimukset on koettu kohtuuttomiksi suhteessa saavutettuun ympäristöhyötyyn.

Nyt asetetun työryhmän tehtävänä on valmistella ehdotuksia lainsäädäntöön muun muassa siten, että asetuksen velvollisuuksista vapautetaan ne kiinteistöt, jotka eivät sijaitse ympäristönsuojelullisesti herkillä alueilla.

Herkiksi alueiksi on nimetty tehtävänannossa vesistöjen rannat ja pohjavesialueet.

Työryhmä ottaa kantaa myös nykyisiin voimassaolevien jätevesiasetuksen velvoitteista vapautumisen mahdollistaviin säädösten soveltamiseen sekä niiden riittävyyteen. Myös neuvonnan kehittämistä tulee pohtia.

Lisäksi työryhmä selvittää niiden kiinteistönomistajien asemaa, jotka ovat jo tehneet asetuksen mukaisia muutoksia, vaikka heidän ei mahdollisesti olisi ollut niitä tarpeen tehdä, jos asetus muuttuu.

Työryhmältä odotetaan myös ehdotusta kuluttajansuojan parantamisesta jätevesijärjestelmän hankkimisessa.

Työryhmää johtaa Pohjois-Karjalan ELY-keskuksen ylijohtaja Ari Niiranen. Työryhmän toimiaika päättyy lokakuun lopussa.